Regizorul sârb Emir Kusturica a declarat într-un interviu acordat presei de la Moscova că dorește să devină "regizor rus" pentru a face parte din cultura rusă.
Kusturica a făcut comentariile într-un interviu acordat ziarului Izvestia, cel mai vechi cotidian din Rusia, afirmând că lucrează la un film în care intenționează să îmbine poveștile din romanele "Crimă și Pedeapsă" și "Idiotul" ale lui Feodor Dostoievski.
"Vreau să fac parte din cultura rusă, așa că fac acest film. Nu doar din acest motiv, desigur, dar fără îndoială, vreau să fiu un regizor rus", a mărturisit Kusturica, adăugând că pentru el este important să facă parte din cultura rusă, potrivit Hotnews.
"Asta înseamnă pentru mine să fiu într-un corp imens de oameni pe care i-am iubit când eram mic, pe care i-am citit, pe care i-am văzut – Dovjenko, Șukșin, Pudovkin, Mihalkov", a enumerat regizorul sârb, amintind că Rusia a avut multe capodopere în domeniul cinematografic.
Izvestia amintește de asemenea că regizorul a declarat luni despre Moscova că este cel mai "bun oraș din lume", el aflându-se în Rusia pentru Festivalul Mondial al Tineretului ce are loc la Soci între 29 februarie și 7 martie.
"Moscova este cel mai mare și cel mai bun oraș din lume, după părerea mea (…) Moscova este o metropolă cu suflet. Ea a adus laolaltă arhitecți care au lucrat împreună de-a lungul veacurilor și lucrează și acum. Mereu mă simt bine aici", a spus el, citat de TASS.